section_heading: Klima
paragraph_text: Klima Las Vegasa je suptropska pustinjska klima (oznaka BWh po Köppenovoj klasifikaciji), tipična za pustinju Mojave u kojoj se grad nalazi. Grad uživa u sunčanim periodima i ima preko 300 sunčanih dana i preko 3.800 sunčanih sati godišnje, sa 110 mm oborina (Las Vegas ima prosjek od 29 kišnih dana u godini, većinom tijekom zime, ali nije neobična pojava u bilo koje doba godine). Ljeto je izuzetno vruće i uglavnom suho, s prosječnom maksimalnom dnevnom temperaturom od 34 do 40 °C i minimalnom noćnom od 21–26 °C. U prosjeku su 133 dana godišnje toplija od 32 °C, a 72 od 38 °C, s tim da većina dana u srpnju i kolovozu prelazi ove vrijednosti. Ipak, vlažnost zraka vrlo je niska i često je ispod 10%.